Պագու

Պատրիսիա Ռեդեր Գալվան (, հայտնի է Պագու (Pagu) կեղծանվամբ, ), բրազիլացի գրող, բանաստեղծուհի, դրամատուրգ, թարգմանչուհի և լրագրող, Բրազիլիայում մոդեռնիզմի նշանավոր ներկայացուցիչ։ Կոմունիստական կուսակցության ակտիվիստ է, երկրում տրոցկիստական շարժման հիմնադիրներից մեկը և քաղաքական դրդապատճառներով Բրազիլիայում դատապարտված առաջին կինը։

Կենսագրություն 
Պագուն ծնվել է գերմանական ծագմամբ ընտանիքում։ Արդեն 15 տարեկանում «Patsy» կեղծանվամբ հոդվածներ է գրել թերթում։ Երիտասարդ տարիքում հայտնվել է ավանգարդիստ նկարիչների խմբում, որը կոչվել է «Մարդակերական շարժում» (այսպես է կոչված, քանի որ նրա հրովարտակը հռչակում էր, որ բրազիլական մշակույթը զարգանում է՝ «կուլ տալով» օտար ավանդույթները), որի առաջնորդների թվում էին ամուսիններ Օսվալդ դե Անդրադեն և Տարսիլա դու Ամարալը։ Օսվալդ դե Անդրադեն լքել է Տարսիլա դու Ամարալին և ամուսնացել Պատրիսիա Գալվանի հետ։ «Պագու» անունը նրան տվել է շարժման մասնակիցներից մեկը՝ բանաստեղծ Ռաուլ Բոփը։

Պագուն և Ամարալը, ինչպես բրազիլական մոդեռնիզմի բազմաթիվ այլ գործիչներ, անդամակցել են Բրազիլիայի կոմունիստական կուսակցությանը և սկսել ակտիվորեն աջակցել աշխատանքային շարժմանը։ 1931 թվականին Պագուն առաջին անգամ ձերբակալվել է՝ նավահանգստային աշխատողների գործադուլին մասնակցելու համար։ Նրան ձերբակալել են 23 անգամ և բազմիցս կտտանքների ենթարկել Ժետուլիու Վարգասի բռնապետության ժամանակ։

1935 թվականին ձերբակալվել է Փարիզում և որպես «օտարերկրացի կոմունիստ» աքսորվել հայրենիք, որտեղ բաժանվել է ամուսնուց և զբաղվել հրապարակախոսությամբ, բայց նրան կրկին բանտարկել են։ 5 տարվա բանտարկությունից հետո ազատ արձակվելով՝ հարաբերությունները խզել է Կոմկուսի հետ՝ անցնելով տրոցկիստական շարքեր և մտել «Սոցիալիստական ավանգարդ» թերթի խմբագրություն, որը պահպանել է Լև Տրոցկու և Անդրե Բրետոնի մտավորական միության պատգամների ոգին։ 1950 թվականին անհաջող մասնակցել է ընտրություններին։

Կյանքի վերջում Պագուի մոտ քաղցկեղ է ախտորոշվել։ Նա մեկնել է Փարիզ վիրահատվելու, բայց ապարդյուն։ Փորձել է ինքնասպան լինել, սակայն արդյունքում մահացել է 1962 թվականի դեկտեմբերի 12-ին Բրազիլիայում։

Նրա «Արդյունաբերական այգի» վեպը (1933) Բրազիլիայի պրոլետարական վեպի առաջին օրինակն է։ Պագուն հայտնի էր նաև որպես պորտուգալացիներ Գիյոմ Ապոլիների, Ջեյմս Ջոյսի, Ֆեռնանդո Արաբալիայի, Օկտավիո Պասի ստեղծագործությունների և Էժեն Իոնեսկոյի «Ճաղատ երգչուհին» վեպի թարգմանություններով։

Հանդիպում են պնդումներ, որ նա է Չինաստանից հայրենիք բերել սոյայի առաջին սերմերը, որի գլխավոր համաշխարհային արտադրողն այժմ Բրազիլիան է։

Ծանոթագրություններ 

Բրազիլացի կին գրողներ
Քաղցկեղից մահացածներ
20-րդ դարի կին գրողներ
Գրական կեղծանուններով հայտնի հեղինակներ
Կոմունիստ կին գրողներ
20-րդ դարի թարգմանիչներ
Բրազիլացի կանայք
Բրազիլացի վիպասաններ
Բրազիլիայի քաղաքական գործիչներ
Բրազիլացի կին դրամատուրգներ
20-րդ դարի լրագրողներ
Բրազիլացի հասարակական գործիչներ
Կին լրագրողներ
Բրազիլացի ֆեմինիստներ
Բրազիլացի բանաստեղծներ
Բրազիլացի կոմունիստներ
Բրազիլացի գրողներ